เร็ว แรง..ระวังแหกโค้ง
*ประเด็นที่เริ่มมีการเม้าท์มอยถึงมากสุดในเที่ยวนี้กลายเป็นเรื่องของตลาดอนุพันธ์อย่างเช่น “DW” กับ “Single Stock Futures” ซึ่งกำลังถูกกล่าวขานอย่างแพร่หลายว่า เป็นตัวการที่ทำให้หุ้นหลายตัวโอเวอร์แอ็กติ้ง “โมนิก้า” เลยอยากให้แฟนคลับลองไปสืบเสาะข้อมูลในส่วนนี้กันเอาเอง เพราะต้องการให้นักเล่นเรียนรู้เครื่องมือการลงทุนหลาย ๆ รูปแบบ โดยเฉพาะในช่วงที่ทุกคนกำลังมีอารมณ์ร่วมสุด ๆ พะยะค่ะ
6 ม.ค. 2564

เจาะกระดาน : โมนิก้าและทีมงาน
*ประเด็นที่เริ่มมีการเม้าท์มอยถึงมากสุดในเที่ยวนี้กลายเป็นเรื่องของตลาดอนุพันธ์อย่างเช่น “DW” กับ “Single Stock Futures” ซึ่งกำลังถูกกล่าวขานอย่างแพร่หลายว่า เป็นตัวการที่ทำให้หุ้นหลายตัวโอเวอร์แอ็กติ้ง “โมนิก้า” เลยอยากให้แฟนคลับลองไปสืบเสาะข้อมูลในส่วนนี้กันเอาเอง เพราะต้องการให้นักเล่นเรียนรู้เครื่องมือการลงทุนหลาย ๆ รูปแบบ โดยเฉพาะในช่วงที่ทุกคนกำลังมีอารมณ์ร่วมสุด ๆ พะยะค่ะ
*ที่สำคัญคือ หากทุกคนเข้าใจเกี่ยวกับเครื่องมือทางการเงินดังกล่าว ก็จะเข้าใจรูปแบบการเคลื่อนตัวของตลาดหุ้นไทยในตอนนี้อย่างทะลุปรุโปร่ง “โมนิก้า” จึงต้องออกโรงเตือนเมื่อได้ยินเสียงเครื่องยนต์บางตัวผิดปกติ เพราะไม่ต้องการเห็นอาการโอเวอร์ฮีตก่อนเวลาอันควร และจะนำไปสู่ “เร็ว แรง..ทะลุนรก” แบบไม่ทันตั้งตัว ! เดี๊ยนถึงพยายามให้ทุกคนเล่นแบบเพลย์เซฟสักหน่อย หลังตัวแปรบางอย่างยังไม่ชัดเจนนะซี
*ฉะนั้นการที่ดัชนีแกว่งตัวไปมาตลอดทั้งวัน ก่อนจะลงเอยด้วยการยืนปิดที่ระดับ 1,492.36 จุด ลบไป 14.29 จุด ด้วยมูลค่าการซื้อขาย 1.42 แสนล้านบาท จึงไม่ใช่เรื่องแปลกประหลาดที่ “โมนิก้า” ต้องแสดงอาการระริกระรี้เป็นปลากระดี่ได้น้ำ เพราะมันเป็นสเต็ปเดิม ๆ ที่เคยเห็นกันมาแล้วร่วมเดือน ! แต่สิ่งที่ต้องคิดถัดไปคือ วันนี้ตลาดหุ้นไทยจะไปต่ออย่างไร ? ในเมื่อตัวแปรที่ทำให้หุ้นไทยวิ่งเป็นม้าอาจมาจากเรื่องที่เกริ่นนำไว้ตอนต้นเจ้าค่ะ
*โดยเฉพาะการสำแดงฤทธิ์เดชของหุ้นร้อน DELTA ซึ่งทำให้ตลาดหุ้นไทยปั่นป่วนร่วมเดือน และยังทำให้เอ็มดีตลาดหุ้นไทยก้นร้อนไปหลายวัน จนนำมาสู่การลงแส้ต่อเนื่องด้วยการจับติดแคชฯ พร้อมกับไล่บี้ให้ชี้แจงเรื่องออเดอร์สินค้าเป็นรอบที่สอง ซึ่งเป็นชนวนเหตุให้ขาแว้นทิ้งหุ้นอุตลุด จนราคาหุ้นทรุดตัวลงมาปิดที่ 568 บาท ลบไป 88 บาท หรือลงไป 13.40% ด้วยมูลค่าการซื้อขาย 1.95 พันล้านบาท ซึ่งเป็นการย้ำหัวหมุดว่า การขึ้นมาเที่ยวนี้เกิดจากการอุปโลกน์ทั้งเพ !
*สำหรับกรณีของหุ้นไฟฟ้า GPSC โดนขายทำกำไรออกมาเป็นตลอดทั้งวัน จนหุ้นลงมายืนปิดที่ 79.75 บาท ลบไป 5 บาท หรือลงไป 5.90% ด้วยมูลค่าการซื้อขาย 5.21 พันล้านบาท เดี๊ยนมองเป็นเรื่องปกติเหมือนที่ได้เกริ่นนำไว้ตั้งแต่วันก่อน เพราะเห็นกันตั้งนานแล้วว่า ผ่าน 85 ยาก ! จึงต้องให้เวลาเซตฐานอีกระยะหนึ่ง ต่อจากนั้นค่อยมานั่งลุ้นหน้ากระดานกันอีกรอบนะตัวเอง
*ในเมื่อต้องลุ้นขึ้นมาทั้งที “โมนิก้า” ก็ขอลุ้นในตัวที่มีกองเชียร์เยอะอย่าง IRPC ดีกว่า เพราะมองตามหน้าเสื่อจะเห็นว่า การฝ่าแนวต้านขึ้นมาทีละแนวทำให้ผู้เล่นตื่นเต้นจริง ๆ ไล่ตั้งแต่บริเวณ 3 บาท ต่อเนื่องจนมาถึง 4 บาท และใช้เวลาแกว่งตัวไปมาบริเวณ 3.60 บาทอีกพักใหญ่ ๆ จนวานนี้ขึ้นมายืนปิดที่ระดับ 4.04 บาท บวกไป 0.20 บาท หรือขึ้นไป 5.20% ด้วยมูลค่าการซื้อขาย 6.50 พันล้านบาทแบบนี้..มันน่าตามไปดูไหมล่ะค่ะ
*ส่วนคนที่เน้นสายฮาร์ดคอร์ มาถึงก็ใส่กันเลย “โมนิก้า” ขอเลือกมองไปที่หุ้นจับเสือใส่ถัง ESSO หลังราคาหุ้นพุ่งพรวดพราดสองวันติด จนราคาหุ้นขึ้นมายืนปิดที่ระดับ 8.55 บาท บวกไป 0.40 บาท หรือขึ้นไป 4.90% ด้วยมูลค่าการซื้อขาย 922 ล้านบาท ถือเป็นช็อตที่วิ่งตามราคาน้ำมันได้ใจจริง ๆ ! แถมเที่ยวนี้ได้ลุ้นการพลิกแนวต้านบริเวณ 8.50 บาทให้กลายเป็นแนวรับจะยืนระยะได้นานขนาดไหน ? (สามสี่ครั้งที่ผ่านมาไม่เคยทำได้) นะจะบอกให้
*ช็อตที่น่าลุ้นอีกช็อตหนึ่งกลายเป็นน้องดูดี DOD หลังพุ่งพรวดขึ้นมาปิดที่ระดับ 10 บาท บวกไป 0.90 บาท หรือขึ้นไป 9.90% ด้วยมูลค่าการซื้อขาย 273 ล้านบาท ทั้งที่ก่อนหน้านี้ทำท่าเหมือนจะไปต่อไม่ไหว และต้องลงมาตั้งหลักบริเวณ 9 บาทเป็นประจำทุกครั้ง ส่งผลให้การขึ้นมาเที่ยวนี้มีความหมายกว่าทุกครั้ง เพราะสองครั้งก่อนยังผ่าน 10 บาทไปไม่ได้ จึงต้องถอยร่นไปตั้งลำใหม่นะจ๊ะ
*ส่วนรายที่เรื่อย ๆ มาเรียง ๆ และกำลังคัมแบ็กแบบเต็มตัวอย่าง CSS ก็เป็นอะไรที่น่าตื่นตาตื่นใจสำหรับหุ้นต่ำสิบ เพราะสเต็ปการเคาะทั้งแบบสุดซอย และเคาะขวาเบา ๆ สลับกันตลอดเวลา จนวานนี้หุ้นขึ้นมายืนปิดที่ระดับ 1.73 บาท บวกไป 0.05 บาท หรือขึ้นไป 3% ด้วยมูลค่าการซื้อขาย 104 ล้านบาท จึงกลายเป็นประเด็นที่ทำให้แมงเม่าเชื่อกันว่า 2 บาทคงไม่ยากเกินกำลัง หลังมีเสียงร่ำลือว่า ปีนี้มีงานในมือเยอะขึ้นเจ้าค่ะ